**Az iskola működése 2020. november 11-től**

**9-12. évfolyam**

November 11-től (szerda) a 9-12. évfolyamon távoktatásra áll át az iskola. **November 11-13.** (szerda-péntek) között **csak a Canvast** használjuk: a felületen osztunk meg tananyagot, adunk ki feladatokat. Online órákat nem tartunk. **November 16-tól (hétfő) lép életbe az új online órarend**. Ezt az órarendet újra kell tervezni, mert a már elkészült változat nem kompatibilis a jelenléti órarenddel. Az új verziót legkésőbb 13-án (pénteken) jelenik meg.

**1-8. évfolyam**

**Ezek az osztályok változatlan óra- és (jelenléti) munkarend szerint folytatják a tanulást.** Előfordulhat, hogy több család dönt amellett, hogy nem küldi be a gyerekét az iskolába. Erre az estre a következő eljárást tervezzük.

Ha egy családban olyan egészségügyi helyzet van, hogy a gyermek iskolai jelenléte kockázatos, az igazgatóhoz címzett, az osztályfőnöknek benyújtott kérelemben kell leírni, indokolni és kérvényezni a távolmaradást. Jóváhagyás esetén a kérvényező szülő tudomásul veszi és elfogadja, hogy a gyermek igazolt hiányzását könyveljük, és A *nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet* 51. § (7) szerint járunk el.

51. §

(7) Ha a tanulónak […] egy tanítási évben az igazolt és igazolatlan mulasztása együttesen

a) […] a kétszázötven tanítási órát,

b) […] az elméleti tanítási órák húsz százalékát,

f) egy adott tantárgyból a tanítási órák harminc százalékát meghaladja, és emiatt a tanuló teljesítménye tanítási év közben nem volt érdemjeggyel értékelhető, a tanítási év végén nem minősíthető, kivéve, ha a nevelőtestület engedélyezi, hogy osztályozóvizsgát tegyen.

(8) A nevelőtestület a (7) bekezdésben foglaltak alapján az osztályozóvizsga letételét akkor tagadhatja meg, ha a tanuló igazolatlan mulasztásainak száma meghaladja a húsz tanórai foglalkozást, és az iskola eleget tett az […] értesítési kötelezettségének. Ha a tanuló teljesítménye a tanítási év végén nem minősíthető, tanulmányait évfolyamismétléssel folytathatja. Ha a tanuló mulasztásainak száma már az első félév végére meghaladja a meghatározott mértéket, és emiatt teljesítménye érdemjeggyel nem volt minősíthető, félévkor osztályozóvizsgát kell tennie.

*(Forrás:* [*https://net.jogtar.hu/jogszabaly?docid=a1200020.emm*](https://net.jogtar.hu/jogszabaly?docid=a1200020.emm)*)*

Az iskola **az 1-8. évfolyamon a jelenléti oktató-nevelő munka mellett nem vállalja a távollévő tanulók online (Teams, Zoom) tanítását**. A tanítók, tanárok a tananyagot rendszeresen megosztják (Canvas, EKréta). A távollévő tanulók – a tanárokkal egyeztetve – munkáikat benyújthatják online (az alsó tagozat esetében az iskola portájára is leadhatják). A tanítók és tanárok heti rendszerességgel visszajelzést adnak a beadott munkákról.

Ha a tanulók távollétében a kontrollált és stabil tanulói előrehaladás értékelhető, az osztályozó vizsgára nem kerül sor.

**Egyéb tudnivalók**

A november 16-tól hatályos órarend egy összefésült, a jelenléti és az online tanítást is lehetővé tevő keretrendszer lesz, amelynek az 1-8. évfolyamot érintő része a most hatályos órarend továbbvitele. Így a kis- (5-8.) és nagygimnáziumban (9-12.) is tanító tanárok mindét rendszerben tudnak tanítani. Lehetőség van az otthoni online oktatáshoz eszközök kölcsönzésére. A 9-12. évfolyamon tanuló diákoknak a hiányzó eszközök beszerzését Kornai Júlia igazgatóhelyettes koordinálja.

Minden további információról folyamatosan tájékoztatunk a honlapon, illetve az osztályfőnökökön keresztül.

2020. november 9. Láng György igazgató